
Két különböző takarmány-kiegészítő hosszú távú hatása görög teknősök (Testudo Hermanni) növekedésére és egészségi állapotára

Kereskedelmi forgalomban egyre nagyobb számban kaphatók hüllőknek szánt takarmány-kiegészítők, melyek sok esetben nem felelnek meg az állatok igényeinek, így alkalmazásukkal nem lehet elkerülni a hiánybetegségek kialakulását. A kísérlet célja volt meghatározni két termék („A” és „B”) hosszú távú hatását görög teknősök növekedésére és egészségi állapotára. Az „A” termék általános hüllővitamin, míg a „B” terméket kifejezetten növényevő fajoknak ajánlja a gyártó. Olyan kísérleti körülményeket alakítottunk ki, melyek megfelelnek az állatok igényeinek és bárki által megvalósíthatóak. A két termék vitamintartalma jelentősen eltér (pl.: „A”-ban 50 000 NE/kg, “B”-ben 2000 NE/kg D3-vitamin), ezért vizsgáltuk, hogy melyik felel meg jobban a teknősök igényeinek.
Tizenkét, egy hónapos korú görög teknőst (Testudo hermanni) két csoportra osztottunk (A és B). Az állatokat naponta etettük, döntően kétszikű növényekkel, amit reszelt zöldség és gyümölcs keverékkel egészítettünk ki. A két kiegészítőt naponta adtuk a gyártó által ajánlott mennyiségben. A teknősök testsúlyát és páncél méreteit (has- és hátpáncél hossz, magasság, szélesség) hetente mértük 12 hónapon át.
A B-csoport teknőseinek testsúlygyarapodása nagyobb volt, mint az A-csoport állataié. A két csoport növekedési görbéje szignifikáns különbséget (p=0,0258) mutatott.
Az „A”-kiegészítővel etetett teknősök páncélja erős és egészséges volt, míg a másik termék hatására - a kialakulófélben lévő metabolikus csontbetegség első jeleként - rugalmas páncél alakult ki. Közülük háromnál a hát- és haspáncél is érintett volt, a másik háromnál pedig csak a haspáncél. A B-csoport állatainál jelentkező enyhe metabolikus csontbetegségre utaló tünet, javulást mutatott a kísérlet után, amikor ezen csoport teknősei is az „A”- terméket kapták.
Egy, csupán 6 hónapig tartó vizsgálat során nem észleltünk volna különbséget a két termék hatása között. Mindezek miatt a hasonló témájú kísérleteknél hosszú távú (12-18 hónap) megfigyelés javasolt. A metabolikus csontbetegség megelőzésére olyan termék napi használata javasolt, ami 150 g/kg kalciumot és 50.000 NE/kg D3-vitamint tartalmaz. A többi vitamin napi rendszerességgel történő, nagy mennyiségű alkalmazása tapasztalataink alapján hátrányos, mert fokozott súlygyarapodáshoz és ezáltal a tápanyagok megnövekedett igényéhez vezet. Összességében olyan takarmány-kiegészítőt válasszunk a szárazföldi teknősöknek, amely összetétele megegyezik az „A”-termékével vagy ahhoz közel áll.
 



